Školski preventivni program: Program prevencije ovisnosti u OŠ Bartola Kašića Vinkovci

Program izradila: Đurđica Resli, dipl. pedagog (koordinator ŠPP-a)

**Uvod**

Pušenje i alkohol

Štetne tvari u duhanu i alkoholu narušavaju zdravlje i obrambeni sustav djeteta. Alkoholizirane osobe sklonije su nerazumnom, ali i kriminalnom ponašanju.

Uzimanje psihoaktivnih droga

Sve droge su opasne jer u sebi sadrže otrove koji razaraju tijelo i dušu ovisnika. Trajno stradaju mnogi organi, naročito mozak, srce, jetra, pluća. Javlja se smanjena sposobnost mišljenja, sklonost asocijalnom ponašanju, a ponekad i teška duševna oboljenja.

**Droge**

Droge su psihoaktivne supstance. Postoje i „nove droge“ koje su lako dostupne i mogu se legalno nabaviti.

Zloporabu ilegalnih droga možemo definirati kao visoko rizičan, neprirodan, bolestan i društveno neprihvatljiv način zadovoljavanja (prirodne) ljudske potrebe za osjećajem ugode i zadovoljstva.

Ovisnost se smatra bolešću, ali je odluka i slobodan odabir u osnovi razvoja ovisničkog ponašanja.

**Uzroci nastajanja ovisnosti su različiti.**

Najčešće je to znatiželja, neka želja za dokazivanjem, dosada, mladenački bunt. Loši obiteljski odnosi pridonose problemu, alkoholizam, psihičke bolesti u obitelji, zlostavljanje, samo su neki od mogućih uzroka.

**Rizični čimbenici** su nisko samopoštovanje i loša slika o sebi – osjećaj bezvrijednosti, nestabilno raspoloženje, visoka impulzivnost, ljutito, agresivno i antisocijalno ponašanje, rigidno mišljenje i otežana mogućnost prevladavanja problema, nemogućnost shvaćanja realnosti i težnja da se živi u svijetu iluzija, nesigurnost u seksualni identitet i orijentaciju, životna razmišljanja. Smatra se da je glavni etiološki činilac u nastanku ovisnosti poremećaj u strukturi ličnosti (genetska ili stečena dispozicija, 60-80% u odnosu na psihološke i sociološke uzroke).

**Zaštitni čimbenici** u razvoju ovisnosti su dobri i snažni obiteljski odnosi, pozitivna slika o sebi, adekvatan obiteljski nadzor, uspjeh u školskim obvezama, dobro strukturirano slobodno vrijeme, dobra informiranost i prihvaćanje konvencionalnih stavova i zlouporabi sredstava ovisnosti, dobre socijalne i komunikacijske vještine, ljubav i pažnja roditelja, aktivno sudjelovanje u osmišljavanju slobodnog vremena koje je ispunjeno konkretnim i konstruktivnim sadržajem, spoznavanje načina na koje dijete izražava emocije i frustracije, što ga motivira, a što inhibira u samo realizaciji, puno razgovora i razumijevanja i stalni rad na sebi i korigiranje vlastitih pogrešaka.

Obitelji u kojim nema rizičnih čimbenika nisu zaštićene od mogućnosti nastajanja ovisnosti kod djece i mladih. Stoga je nužna prevencija ovisnosti u smislu dobre informiranosti svih sudionika odgojno-obrazovnog procesa, a to znači učenika, roditelja i učitelja. Škola kao ustanova treba promicati zdrav način života pravilnom prehranom, pravilnim provođenjem slobodnog vremena i sve većim bavljenjem sportom.

**Odgojno-obrazovni rad škole**

1. Svakodnevni odgojno-obrazovni rad škole
2. Komunikacija s učenicima
3. Suradnja s roditeljima/starateljima

**Mjere prevencije**

1. Organizacija stručne službe škole na prevenciji
2. Prikupljanje informacija o učenicima
3. Pomoć u procesu učenja
4. Pomoć u emocionalnoj i socijanoj prilagođenosti učenika
5. Suradnja s roditeljima/starateljima

Prevencija ovisnosti sastavni je dio redovnog procesa odgojno-obrazovnog rada, uz pojačano pedagoško vođenje „problematičnih” učenika i neposrednu suradnju s njihovim obiteljima.

Prevencijom trebamo jačati postojeće odgojno-obrazovne zadatke, s posebnim naglaskom na jačanje odlučnosti učenika, razvoj njihove ličnosti i razvijanje sposobnosti da upotrijebe vlastite snage kako bi postigli što bolji uspjeh u učenju i vladanju.

Uspješna prevencija ovisnosti ovisi o sposobnosti nastavnika da ispravno reagira na mnoge situacije u kojima je dominantna njegova odgojna zadaća. To se posebno odnosi na uspostavljanje discipline u razredu i na kontrolu ponašanja učenika.

Problem identifikacije je središnji problem mladih. Pokušavaju pronaći svoju pravu ulogu, svoje pravo „ja”. Odrastanjem mladi prihvaćaju model ponašanja svoje kulture. Mladi su najugroženija populacija, jer su u tom periodu najskloniji novim iskustvima.

**Odgojno-obrazovni rad u školi**

Škola treba poticati učenike da razviju neophodne sposobnosti u odgovornom i zdravom izboru.

**Očekivani ishodi**

Učenici će odgovorno pristupiti te pravilno izabrati zdrav način života.

Teme za rad s učenicima

Nastavna tema Cilj nastave

1. Formiranje samopoštovanja -Učenici trebaju uočiti osobnu snagu i svoje pozitivne kvalitete.

2. Izbor zdravog načina života -Učenicima treba omogućiti da procjenjuju osobne odluke s obzirom na održavanje zdravlja.

3. Donošenje odgovornih odluka -Raspraviti s učenicima kako donošenje odgovornih odluka pridonosi postignuću životnih ciljeva.

4. Postupanje s pritiskom vršnjaka -Razmotriti negativne pritiske vršnjaka i mogućnosti otklanjanja.

5. Traženje pozitivnih uzora -U nastavnim sadržajima indentificirati modele (uzore) koji će pomoći učenicima u razvoju njihove ličnosti.

6. Razvijanje osobnog izbora -Učenici moraju shvatiti da su ljudi odgovorni za svoja osobna djela.

7. Kemijska ovisnost u obitelji -Učenicima će se prikazati različite ovisnosti u obitelji, a naročito ovisnost o drogama, te načini samopomoći.

8. Vrednovanje samopomoći -Učiniti učenike da otkrivaju, poštuju i prihvaćaju razlike među njima i drugima.

9. Odakle dolaze droge -Prikazati zemlje iz kojih dolaze droge, običaje, te ukazati na razliku legalne i ilegalne trgovine drogom.

10. Put droge do nas -S učenicima će se razmotriti različiti putovi droge.

11. Kriminal i posljedice uporabe droge -Učenici moraju uočiti vezu između zlouporabe droge i posljedice kriminalnog ponašanja.

12. Troškovi uporabe droge -Prikazati osobne i društvene troškove uporabe i zlouporabe droga.

13. Formiranje svijesti o drogama -Razlikovati pozitivne učinke droga (lijekova) od njihove zlouporabe.

14. Prepoznavanje učinka zlouporabe droga -Razviti kod učenika svijest o teškim posljedicama zlouporabe droga.

15. Kako potražiti pomoć -Ukazati učenicima na načine traženja pomoći.

16. Informiranost o drogama -Ukazat na značenje pravilnog informiranja mladih o drogama. Diskutirati o sredstvima javnog priopćenja i općenito o rizicima zlouporabe droga.

**Zaključak**

Najbolja prevencija: nikada ne probati sredstva ovisnosti. Mladima treba omogućiti aktivan i

pravilno organiziran život.

Provođenjem prevencije u školi kako bi se mladi objektivno i na kvalitetan način informirali o

uzrocima i posljedicama zlouporabe droge. Preventivnim aktivnostima želi se postići da mladi

unaprijed donesu odluku da neće probati drogu bez obzira na koji način će im sredstvo ovisnosti

biti ponuđeno.

Kvaliteta odgoja i življenja mladih smanjuje interes za uzimanjem droga. Nakon obitelji,

najvažniji dio okruženja u kojem mladi zadovoljavaju svoje potrebe su dječji vrtić i škola.

Provođenjem preventivnog programa predškolska ustanova i škola će utjecati na osposobljavanje

mladih za umijeće prilagođenog, zdravog, te etički i ekološki prihvatljivog načina življenja.

**Literatura:**

1. Itković,Z. i Nenadić Bilen D.: Obitelj, škola, droga, Zadar, Zadarska tiskara, 1995.
2. Radović, S.: Prevencija i zaštita od droge, Rijeka, grafika Žagar, 2004.